એ સમયે ભારતમાં બ્રિટિશરાજ હતું. ભારતીયોને બ્રિટિશ આર્મીમાં જોડાવા ફરજ પડાતી. બ્રિટિશરો આ પ્રકારે ભરતી કરી તેમની પાસે મજૂરી જ કરાવતા હતા. હિમાચલ પ્રદેશના લોકોને ગુલામ બનાવતી નીતિરીતિ સામે સ્ટોક્સે આંદોલન ઉપાડ્યું. તેમણે બ્રિટિશ સરકારને પત્ર લખી ભારતીય કામદારોની વ્યથાને વાચા આપી. સ્થાનિક લોકો તેમને ભારતીય માનવા લાગ્યા. બ્રિટિશ સરકાર તેમની સામે ઝૂકી ગઈ અને ભારતીયોને મજદૂર બનાવતી વેઠપ્રથા નાબૂદ થઈ ગઈ. જોકે, આ ઘટના બાદ સ્ટોક્સ અંગ્રેજોની નજરમાં આવી ગયા હતા. ૧૯૧૯ની જલિયાંવાલા બાગની ઘટના બાદ તેમણે સ્વાતંત્ર્ય ચળવળમાં જોડાવાનો નિર્ણય કર્યાે. તેઓ પંજાબ પ્રાંત કોંગ્રેસ કમિટીના સભ્ય બન્યા. ૧૯૨૦માં યોજાયેલા કોંગ્રેસના નાગપુર અધિવેશનમાં ભાગ લેનારા સ્ટોક્સ એકમાત્ર અમેરિકન હતા. ૧૯૨૧માં બ્રિટિશ રાજવી એડવર્ડ આઠમાની ભારત મુલાકાતનો વિરોધ કરવા બદલ તેમની સામે દેશદ્રોહનો ગુનો નોંધી તેમની અટકાયત કરવામાં આવી અને છ મહિના લાહોર જેલમાં ગોંધી રાખવામાં આવ્યા. મહાત્મા ગાંધીએ પણ આ ઘટનાની નોંધ લીધી હતી. જેલમાંથી છૂટ્યા બાદ તેમણે હિન્દુ ધર્મ અપનાવી લીધો અને સેમ્યુઅલ સ્ટોક્સમાંથી સત્યનંદા બની ગયા. ૧૪ મે, ૧૯૪૬ના રોજ સત્યનંદાનું અવસાન થયું. સત્યનંદાના યોગદાનની કદાચ ઇતિહાસે બહુ નોંધ લીધી નથી, પરંતુ હિમાચલવાસીઓ આજે પણ તેમને યાદ કરે છે તે નોંધવું રહ્યું.